XXXVII ÜLEMAAILMSE NOORTEPÄEVA TEEMA JA LOGO
„Maarja asus teele ja ruttas“ (Lk 1:39)
Igal Noortepäeval on üks keskne sõnum, paavsti valitud teema. XXXVII Ülemaailmse Noortepäeva teema on „Maarja asus teele ja ruttas“ (Lk 1:39). Maarja on kristliku teekonna suur eeskuju, kes õpetab meid Jumalale jah ütlema. Piiblikatkend, mis räägib Maarja külaskäigust Eliisabeti juurde, näitab Maarjat nii heategija kui misjonärina. Maarja väljendab selles katkendis just niisugust hoiakut, mida paavst Franciscus noortele soovitab: „kuulutagu noored evangeeliumi aktiivselt ja misjonivaimus, sest nii tunnevad nad ära elava Kristuse kohalolu ja annavad sellest tunnistust.“
Teemast inspireerituna on ka seekordse Noortepäeva logol kujutatud Maarjat, kesksel kohal on aga rist koos teerajaga, mida mööda tõuseb Püha Vaim. Roosipärja sümbol kujutab portugallaste vaimsust ja pühendumist Fatima Maarjale. Logo on Portugali lipu värvides. Logo autor, noor Portugali kunstnik Beatriz Roque Antunes selgitab, et logo julgustab noori mitte paigal seisma, vaid ehitama õiglasemat ja vennalikumat maailma.